Die van julle wat al voorheen hier gelees het, sal weet dat ek nou al sedert 21 Januarie 'n geding met die liewe CellC het. So sit hulle nou al sedert daardie tyd met my stukkende foon, maar kan om een of ander rede nie daarin slaag om dit reg te maak nie. Ten spyte daarvan dat die foon nog onder waarborg was tot 21 Oktober, wanneer my kontrak met hulle verstryk. Na ure se gesukkel en se gepraat en se gebaklei, het absoluut niks gebeur nie. Dus het ek my kontrak per e-pos getermineer. Die laaste twee weke het ek dit nou my missie gemaak om die saak op te los. Verlede week Dinsdag belowe hulle my die probleem sal teen Donderdag opgelos wees. So doen ek toe aansoek vir 'n ander kontrak by 'n ander maatskappy (laat ons op hierdie stadium naamloos bly). Hierdie kontrak word intussen goedgekeur, maar ek kan dit nie laat aktiveer nie, want dan moet ek vir twee foonrekeninge betaal. Dus stuur ek toe hierdie ou briefie aan Linette Retief by Rapport:
Teen hierdie tyd is jy seker al moeg vir klagtes oor CellC se diens. Ek het die volgende probleme met die maatskappy:
My kontrak met CellC het op 21 Oktober 2011 verstryk. Volgens hulle moet ek hulle 20 dae kennis gee voordat hulle die foon kan afskakel. Dit het ek op 20 September deur middel van e-pos gedoen. Daarop het hulle vir my 'n verwysingsnommer (1092001177) gestuur.
Twee weke later het ek weer per e-pos navraag gedoen, aangesien ek niks verder gehoor het nie. Ek het weer eens 'n verwysingsnommer (1100500104) van hulle gekry. Daarna het ek twee oproepe van "Customer Care" gekry. Hulle sou vir my 'n vorm per e-pos aanstuur, maar hierdie vorm sou slegs probleem nommer twee oplos en nie die kansellasie van die kontrak nie. Ek wag steeds vir die vorms.
Op 7 November is ek terug na die Hemingways Cell C-winkel. Hulle het weer 'n navraag aan die hoofkantoor gestuur. Vir my moeite het ek nog 'n verwysingsnommer (1111402268) gekry.
Op 15 November is ek weer na die Hemingways Cell C-winkel. Na 'n uur se heen-en-weer, het ek die volgende "uitsluitsel" gekry: ek moet 20 dae kennis gee en dan sal hul die kontrak beëindig. Toe ek die konsultant daarop wys dat ek reeds op 20 September kennis gegee het, het hy weer probeer om met hoofkantoor te praat. Hulle het belowe dat die probleem teen Donderdag 17 November afgehandel sal wees. Hierna het ek nog 'n verwysingsnommer (1111603379) gekry, maar intussen het niks gebeur nie. My foon is nog steeds aktief. Dit beteken dat ek nie 'n nuwe kontrak kan kry nie, want die nuwe maatskappy kan nie my ou nommer aanvra nie en ek sal dit graag wil behou. Selfs al kry ek 'n nuwe nommer, bly die kontrak aktief en betaal ek daarvoor, al het dit op 21 Oktober geëindig. Ek het op hierdie stadium geen idee wat ek betaal en hoekom nie, aangesien ek nie meer 'n kontrak met hulle het nie. Hulle kan my dus met gemak enige tariewe vra – tariewe waartoe ek nie ingestem het nie.
Die behulpsame assistent by die CellC Hemingways winkel, Zim (0843689495), het gesê hy sal my laat weet wat gebeur het. Klaarblyklik het niks gebeur nie, want ek het nog niks gehoor nie. Hy antwoord ook nie sy foon wanneer ek hom bel nie.
Nou kom ons by probleem nommer twee (en ek wens ek kan nou sê dis 'n lang storie kort, maar ongelukkig is dit 'n lang storie):
My oorspronklike CellC-kontrakfoon, een of ander Samsung (356199/03/040445/3) het 'n probleem ontwikkel in Januarie. Ek het dit dus op 21 Januarie 2011 na die Hemingways CellC-winkel geneem om te laat regmaak. Ek het ook (twee keer) 'n "incidence form" ingevul sodat die versekering vir die regmaak van die foon kan betaal. Soos reeds aangedui, het my kontrak op 21 Oktober 2011 verval, en EK IS STEEDS SONDER DIE FOON! Volgens CellC is die "incidence form" nie ingevul nie. Hulle sou dit nou al 'n paar keer per e-pos na my toe stuur, maar tot dusver het ek niks gehoor nie. Ek het reeds baie ure in die winkel spandeer om die probleem uit te sorteer en ek begin nou wonder of CellC my vir daardie ure sal vergoed.
Wat my regtig hartseer maak, is die feit dat ek verlede jaar borskanker gehad het. Daardie foon – waarvoor ek op 'n maandelikse basis betaal het en seker steeds voor betaal – het die kontaknommers op van mense wat ek in die chemokamer ontmoet het. Dit het ook foto's op van my chemosessies. Ek het geen manier om hierdie inligting terug te kry as ek nie die foon het nie.
Ek het CellC slegs twee dinge gevra:
1. Om my ou foon vir my terug te stuur sonder dat dit reggemaak is. Wat is die punt? Die inligting op die foon is belangriker as om 'n foon te hê wat ek in elk geval nie gaan gebruik nie.
2. Om my kontrak te beëindig op 21 Oktober 2011.
Niks hiervan is tot dusver gedoen nie. My frustrasie het nou 'n hoogtepunt bereik. Dit is nie asof die mense hier in Oos-Londen onwillig is om te help nie, maar hulle is self gefrustreerd, omdat die opdragte nie uitgevoer word nie.
Asseblief, help my om my foon terug te kry, asook om hierdie kontrak gekanselleer te kry!
Daarop het ek my lekker in vererg ingewerk en toe sommer ook op CellC se Facebook-bladsy gaan skryf. Toe moet julle die poppe sien dans! Dis die een oproep op die ander van "Customers we don't care". Teen Vrydag laat weet hulle my hul sal my kontrak op 30 November termineer. Ek nie gelukkig daarmee nie, want hoekom moet ek nog steeds vir hulle geld gee?
Vanoggend laat weet hulle my die ou foon is by die winkel. So tienuur kry ek 'n oproep van 'n meneer met 'n Amerikaanse aksent (!). Hy seg hy sien ek is 'n getroue klant van CellC en of daar nie iets is wat hulle kan doen om my van plan te laat verander nie. Nee. Kort en klaar. Ek het nou meer as genoeg gehad. Al wat ek wil hê, meneer, seg ek, is dat julle my foon vandag nog afskakel.
Kwart oor tien was ek op "pay-as-you-go".
Ek het my SwartBessie by die ander selfoonmaatskappy gaan haal. Hulle het aansoek gedoen dat ek my ou nommer behou. Dit neem gewoonlik glo 48 uur om dit te bewerkstellig.
En glo dit nou of julle wil of nie, maar my nuwe rekening is vanaand reeds geaktiveer en my CellC-rekening volledig gedeaktiveer.
Kan gedoen word.
Maar moes ek nou werklik eers vir Linette bysleep?
DIE MAN MET DIE EIERS
Die muse, so ek ontdek ek keer op keer, is 'n vreemde wese. So dwing die ou tannie (ek aanvaar sy is nou al redelik oud, aangesien sy 'n jong dingetjie was vroeg in die vorige eeu – ek lei so af uit die skrywes van my meerderes) my redelik onlangs om 'n gedig te skryf oor 'n man wat eierbokse dra. 'n Hele stapel van die bokse. Daai groot plattes wat seker so 48 eiers op 'n slag kan hanteer. Hy kan skaars bo-oor sien, en sy arms is ook net lank genoeg om onder en bo te kan bykom.
Nou waarom die dame my nou met eierbokse wil besoek, bly 'n raaisel. Want hoe skryf jy so 'n gedig?
"n Man dra eiers…"
Gits, dink net aan al die implikasies. En dink net aan die vrae wat die letterkunde onderwysers kan vra:
"Hoekom, dink u, word daar pertinent op gewys dat die man wel eiers het om te dra?"
Die probleem met die muse vir my, natuurlik, is dat sy (hulle) vroulik is. Vir 'n man is dit normaalweg nie 'n probleem om deur 'n vrou geïnspireer te word nie. Vir 'n vrou kan dit problematies wees.
Nou lees ek mense noem 'n vroulike digter "die tiende muse". Na aanleiding van Plato wat hierdie term uitgedink het vir die digter Sappho.
Seker omdat hy gedink het vroue kan nie dig nie. Dit was dalk onnatuurlik vir die ander nege om 'n vrou te besoek. En, jammer vir hom, maar ek dink Sappho het werklik nie omgegee dat haar muse vroulik is nie.
Maar die tiende muse is ook die vleeslike inspirasie. Daai girltjie wat die manne so inspireer om te skryf en te verf en te ontdek.
Intussen sukkel ek met die muse. Op hierdie stadium weet ek nie of sy Calliope (inspireerder van epiese gedigte), Erato (liefdesgedigte) of Thalio (komedie) heet nie.